[Foto’s] Koop jou eie spookdorp!Swett Foto: Stacie Montgomery, Facebook ŉ Hele dorp in South Dakota, Amerika, is te koop – en dit kan joune wees vir $250 000. Wat is die vangplek? Dit is ŉ spookdorp en jy gaan die enigste inwoner wees. Die dorpie, genaamd Swett, sluit meer as 2.4 hektaar grond, ŉ taverne, ŉ pakkamer, ŉ vierslaapkamerhuis en moontlik selfs ŉ spook of twee ook in. Eiendomsagent Stacie Montgomery het op Facebook ŉ paar foto’s geplak en gewaarsku die huis is na bewering ŉ spookhuis. Die dorpie, ongeveer 160 km suidoos van Rapid City, het sy ontstaan danksy ŉ boer genaamd Swett en ŉ poskantoor is in 1932 in die kruidenierswarewinkel opgerig, verduidelik Montgomery. Ongeveer 40 persone het in ŉ stadium in dié dorpie gebly, berig NBC News. Teen 1945 was Swett egter te klein om ŉ poskantoor te regverdig en dit het gesluit. Die dorp is verlede jaar teen $399 000 te koop aangebied, maar verskeie aanbiedings het deur die mat geval. Die bank wat die dorp besit het ŉ paar verbeterings aangebring en die prys verminder. Montgomery het aan Rapid City Journal gesê mense van dwarsoor die wêreld het al by haar navraag gedoen oor die dorpie. “Sommige mense stel belang om hul eie burgemeester te wees, sommige persone wil nie meer iewers ingeskakel wees nie, verskeie vervaardigingsmaatskappye het al realiteitsprogramme oorweeg, daar was al ŉ groep jagters wat ŉ jag-gastehuis wou oopmaak en iemand wat ŉ kroeg wou besit,” het sy vertel. Kontak Stacie Montgomerie by + 1 605 391 1854 of stuur ŉ boodskap na haar Facebook-posbus.